روسیا پرزیدنتی ولادیمیر پوتین آمریکا پرزیدنتی باراک اوبامانی جمعه گونو پرزیدنت‌لیک کورسوسونو تحویل وئرجگی دونالد ترامپ-ین مشروعیتینی زده‌له‌مکده گوناهلاندیردی.
مولدوی پرزیدنتی ایگور دودون ایله پایتاخت مسکو‌داکی گؤروشون‌دن سونرا آچیقلاما وئرن پوتین اوبامانی تنقید ائده‌رک:"بعضی اینسان‌لار وداع لاشما‌دان گئدر، بعضی‌لری ایسه وداع لاشارلار، اما گئتمزلر. اوباما رهبرلیگی ایکینجی قروپا داخیل‌دیر" دئدی.
"سئچکی‌لر ترامپ-ین غلبه‌سی ایله نتیجه‌لنمه‌سینه باخمایا‌راق، داوام ائدن سیاسی بیر موباریزه موشاهیده ائدیریک" دئیه دانیشان پوتین بو موباریزه‌نین مقصدلرین‌دن بیری‌نین سئچیلمیش پرزیدنتین مشروعیتینی زده‌لمک، دیگری‌نین ایسه ترامپ-ین ایچ و دیش (داخیلی و خاریجی) ودلرینی یئرینه یئتیرمه‌مه‌سی اوچون الینی-قولونو باغلاماق اولدوغونو بیلدیردی.
ترامپ روسیا ایله موناسیبت‌لری دوزلتمک ایستدیگینی بیلدیردیک‌دن سونرا روس هکرلرینین آمریکا سئچکی‌لرینه موداخیله ائتدیگی و روس کشفیاتی‌نین ترامپ حاقیندا معلومات توپلادیغی باره‌ده خبرلری خاطیرلا‌دان پوتین بو نوع اویدورما خبرلری اورتایا آتان‌لارین هئچ بیر اخلاقی دیرلری‌نین اولمادیغینی دیله گتیردی.
بو خبرلرین یالان اولدوغونو ادعا ائدن پوتین: "ترامپی تانیمیرام. اونونلا گؤروشمدیم. اولوسلار آراسی آرئنادا نه ائدجگینی بیلمیرم. بونا گؤره اونو قوروماق، و یا تنقید ائتمک اوچون بیر سببیم یوخ‌دور" دئیه دانیشدی.
